मुख्यमंत्री रघुवर दास ने बुधवार को सहिया मनिता को एक लाख रुपये की प्रोत्साहन राशि दी। प्रधानमंत्री नरेन्द्र मोदी ने मंगलवार को झारखंड की आंगनबाड़ी बहनों से सीधा संवाद किया था। उन्होंने सरायकेला की सहिया मनिता को एक बच्चे का सही वक्त पर इलाज कर एक नया जीवनदान दिए जाने के लिए बधाई दी थी। मुख्यमंत्री रघुवर दास ने भी झारखंड को गौरवान्वित करने और बच्चे को जीवनदान देने के लिए बधाई दी थी। साथ ही अपने विवेकाधीन निधि से एक लाख रुपये देने की घोषणा की थी। बुधवार को मुख्यमंत्री रांची में सहिया से मिले और उन्हें चेक सौंपा। इस मौके पर रघुवर दास ने कहा कि कर्तव्यनिष्ठा के लिए सहिया बहन मनिता से सबको प्रेरणा लेनी चाहिए।